หมุนรอบโลก
บริษัท โอเวอร์ซีส์ ยูเนียน เอ็นเตอร์ไพรส์ (โอยูอี) จากอินโดนีเซีย ได้ประกาศสู้ศึกกับบริษัท ทีซีซี แอสเซท
17 พ.ย. 2555

บริษัท โอเวอร์ซีส์ ยูเนียน เอ็นเตอร์ไพรส์ (โอยูอี) จากอินโดนีเซีย ได้ประกาศสู้ศึกกับบริษัท ทีซีซี แอสเซท 
ในเครือของไทยเบฟเวอเรจ เพื่อซื้อบริษัท เฟรเซอร์ แอนด์ นีฟ ในสิงคโปร์ โดยโอยูอีเสนอราคาสูงกว่าทีซีซีที่ 1.31 หมื่นล้านเหรียญสิงคโปร์ ต่อ 8,700 ล้านเหรียญสิงคโปร์ ซึ่งทีซีซียังมีเวลาเสนอราคาสู้จนถึงวันที่ 22 พ.ย.นี้ 
ตลาดหุ้นเอเชียตอบรับการแต่งตั้งผู้นำรุ่นใหม่ของจีนในเชิงลบ โดยวิตกว่าผู้นำใหม่ดำเนินมาตรการปฏิรูปหลายอย่าง ส่งผลให้ดัชนีเซี่ยงไฮ้ คอมโพสิต ร่วงลง 0.8% อยู่ที่ 2,014.73 จุด และฉุดให้ดัชนีตลอดทั้งสัปดาห์ดิ่งรวม 2.6% ขณะที่ธนาคารบาร์เคลย์วิเคราะห์ว่า ผู้นำใหม่อาจทนต่อภาวะเศรษฐกิจที่ขยายตัวลดลงได้มากขึ้น และเชื่อว่ายุคของการกระตุ้นเศรษฐกิจขนานใหญ่ได้จบลงแล้ว
สำนักงานไปรษณีย์สหรัฐ ประกาศตัวเลขขาดทุนเพิ่มขึ้นถึง 3 เท่า อยู่ที่ 1.59 หมื่นล้านเหรียญสหรัฐในปีนี้ จากที่ขาดทุน 5,100 ล้านเหรียญสหรัฐในปีก่อนหน้า เนื่องจากชาวอเมริกันนิยมการส่งจดหมายน้อยลง และยังเป็นผลจากปัญหาด้านเงินกองทุนบำเหน็จบำนาญ ส่งผลให้ไปรษณีย์สหรัฐอาจต้องประสบภาวะล้มละลาย